**Lausunto**

dnro 1384/90/2011

Arto Sulonen 7.6.2011

Oikeusministeriö

PL 25

00023 Valtioneuvosto

Lausuntopyyntönne 15.4.2011

**Lausunto oikeusministeriön kansalaisaloitetyöryhmän mietinnöstä**

Oikeusministeriö on pyytänyt Suomen Kuntaliitolta lausuntoa kansalaisaloitetyöryhmän mietinnöstä (oikeusministeriön julkaisu 21/2011). Työryhmä on valmistellut ehdotuksen kansalaisaloitelaiksi ja laiksi viranomaisten toiminnan julkisuudesta annetun lain 24 §:n muuttamisesta. Ehdotus liittyy eduskunnassa jo käsiteltävänä olevaan perustuslain muutokseen (HE 60/2010), johon sisältyy uusi säännös kansalaisaloitteesta valtiollisella tasolla. Perustuslakiin on ehdotettu otettavaksi säännös (53 §:n 3 momentti), jonka mukaan vähintään 50 000 äänioikeutetulla Suomen kansalaisella on oikeus tehdä eduskunnalle aloite lain säätämiseksi sen mukaan kuin lailla säädetään. Jos perustuslain muutos hyväksytään nyt istuvassa eduskunnassa, kansalaisaloitetta koskeva perustuslain muutos tulisi voimaan 1.3.2012.

Ehdotettu kansalaisaloitelaki täydentäisi perustuslain sääntelyä. Laissa säädettäisiin kansalaisaloitteen tekemiseen liittyvästä menettelystä, kuten aloitteen muotovaatimuksista, aloitteen vireillepanosta, aloitetta tukevien allekirjoitusten keräämisestä ja aloitteen vireille panijoiden vastuusta sekä viranomaisvalvonnasta. Viranomaisten toiminnan julkisuudesta annetun lain 24 §:ään ehdotetaan lisättäväksi säännös, jonka mukaan asiakirjat, jotka sisältävät tietoja eduskunnalle annettavan kansalaisaloitteen allekirjoittajista, olisivat yksityisyyden suojaan kuuluvina salassa pidettäviä.

Kuntaliitto toteaa, ettei ehdotusta lainsäädännöstä aiheutuisi kunnille uusia tehtäviä tai kustannuksia. Kansalaisaloitteen käyttöön otto ratkeaa eduskunnan päättäessä kansalaisaloitetta koskevasta perustuslain muutoksesta. Nyt ehdotetun lain voimaantulo olisi sidottu mainittuun perustuslain muutokseen. Ehdotetussa kansalaisaloitelaissa säädettäisiin lähinnä aloitteen käyttämiseen liittyvistä menettelytavoista.

Edellä todetun johdosta Kuntaliitolla ei ole huomautettavaa kansalaisaloitetyöryhmän mietintöön.

SUOMEN KUNTALIITTO

Arto Sulonen Erkki Papunen

johtaja, lakiasiat erityisasiantuntija